ICHI เด้ง 8% รับกำไรปี 63 แจ๋ว แจกปันผล 0.50 บ. ส่งซิกผลงานปี 64-65 โตเด่น
ICHI เด้ง 8% รับกำไรปี 63 แจ๋ว แจกปันผล 0.50 บ. ส่งซิกผลงานปี 64-65 โตเด่น
1 มี.ค. 2564

ผู้สื่อข่าวรายงานว่า ราคาหุ้น บริษัท อิชิตัน กรุ๊ป จำกัด (มหาชน) หรือ ICHI ณ เวลา 11.08 น. อยู่ที่ระดับ 13.30 บาท บวก 1 บาท หรือ 8.13% สูงสุดที่ระดับ 13.40 บาท ต่ำสุดที่ระดับ 12.70 บาท ด้วยมูลค่าการซื้อขาย 899.61 ล้านบาท

โดยปัจจัยที่ส่งผลให้ราคาหุ้นปรับตัวเพิ่มขึ้น เนื่องจากบริษัทรายงานผลการดำเนินงานปี 2533 สิ้นสุดวันที่ 31 ธันวาคม 2563 มีกำไรสุทธิขยับขึ้นมาอยู่ที่ 515.53 ล้านบาท เพิ่มขึ้น  26.52% จากงวดเดียวกันของปีก่อน 407.45 ล้านบาท เป็นผลจากการขายน้ำผสมวิตามินซึ่งช่วยให้อัตรากำไรขั้นต้นสูงขึ้น การควบคุมค่าใช้จ่าย และผลการดำเนินงานในอินโดนีเซียที่พลิกเป็นกำไรปีแรก
ขณะเดียวกันบริษัทมีมติประกาศจ่ายเงินปันผลจากงวดดำเนินงานวันที่ 01 ม.ค. 2563 ถึงวันที่ 31 ธ.ค. 2563  และกำไรสะสม โดยจ่ายปันผลเป็นเงินสดในอัตราหุ้นละ 0.50 บาท โดยขึ้นเครื่องหมาย XD ไม่ได้รับสิทธิปันผลวันที่ 6 พ.ค. 2564กำหนดวันจ่ายเงินปันผล 21 พ.ค. 2564
นอกจากนี้ทางบริษัทฯ มีการตั้งเป้าหมายปี 2564 คงเดินหน้าออกผลิตภัณฑ์ใหม่ตอบสนองพฤติกรรม และเทรนด์ใหม่ๆ ของผู้บริโภค อาทิ การนำกัญชงมาต่อยอดในธุรกิจเครื่องดื่ม โดยปัจจุบันอิชิตันได้ยื่นคำขอรับใบอนุญาตผลิต (ที่มิใช่การปลูก)  เรียบร้อยแล้ว คาดว่าจะได้รับการอนุญาติเป็นรายแรกๆ ในเร็ววันนี้  เพื่อที่ว่าเมื่อกฎหมายรองรับอย่างเป็นทางการ อิชิตัน จะมีความพร้อมในทุกด้านในการเข้าทำตลาดเครื่องดื่ม CBD ทันที
พร้อมเปิดตัวเครื่องดื่มชนิดใหม่ “อิชิตัน กรีน แลป” เครื่องดื่มเทอร์พีน ที่มีลักษณะเด่นพิเศษช่วยในเรื่องการผ่อนคลายและบรรเทาความเครียดโดยจะวางจำหน่ายในเดือนเมษายนนี้ประกอบกับเทรนด์การเติบโตของตลาดเครื่องดื่มวิตามิน และแผนการนำเสนอผลิตภัณฑ์ใหม่ในกลุ่มสินค้าเดิม ทำให้วางเป้ารายได้ปีนี้อยู่ที่ 6,200 ล้านบาท หรือโต 22%
ด้านนักวิเคราะห์ บล. คันทรี่ กรุ๊ป คงมุมมองบวกต่อผลการดำเนินงานในช่วงครึ่งแรกของปี 2564 และมองเห็นโอกาสการเติบโตครั้งใหม่ในปี 2564-2565 จากการปลดล็อกกัญชง ซึ่งยังไม่รวมในประมาณการ ดังนั้นยังคงคำแนะนำ “ซื้อ” ราคาเป้าหมาย 13.50 บาท/หุ้น